**ביות יצורים חיים**

בחיפושיו של האדם אחר חומרי גלם לצרכיו השונים - מזון, לבוש, כלי עבודה וכדומה - הוא למד להתערב במהלך הרגיל של הברירה הטבעית כדי לשפר את התכונות הטבעיות של יצורים חיים מסוימים ולהתאימם לצרכיו. לשם כך היה על האדם, למעשה, ליצור תהליך ברירה אחר – באמצעות תהליך הביות. תהליך זה החל בתצפית ובאיתור של יצורים החיים בטבע - חיות וצמחי בר - בעלי תכונות המתאימות לביות. בין בעלי החיים, אותרו ונבחרו, למשל: בעלי החיים שיכולים להתרגל לנוכחותם של בני האדם ולהתקרב אליהם לצורך קבלת מזון; בעלי החיים שיכולים לחיות בעדרים גדולים מבלי להילחם זה בזה על בני זוג ועל טריטוריה. בין הצמחים אותרו ונבחרו, למשל: צמחים שמתרבים בעזרת זרעים; צמחים שתנובתם גדולה יחסית ורגישותם לתנאי מזג אוויר קטנה יותר; צמחים בעלי פֵּרות מזינים וטעימים; צמחים בעלי איברי אגירה מפותחים. תכונה נוספת, ההכרחית לצורך השבחת זנים, היא יכולתם של הצמחים ליצור הכלאות עם זנים קרובים להם ולאמץ את תכונותיהם.